KOMISIJOS SPRENDIMAS
2004 m. spalio 26 d.
nustatantis išsamias Tarybos direktyvos 93/23/EEB taikymo taisykles, reglamentuojančias kiaulių populiacijos ir gamybos statistinius tyrimus
(pranešta dokumentu Nr. K(2004) 4090)
(Tekstas svarbus EEE)
(2004/760/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 1 d. Tarybos direktyvą 93/23/EEB dėl statistinių kiaulininkystės tyrimų (1), ypač į jos 1 straipsnio 3 dalį, 2 straipsnio 2 dalį, 3 straipsnio 2 dalį, 6 straipsnio 1 ir 2 dalis, 8 straipsnio 1 dalį, 10 straipsnio 3 dalį,
kadangi:
(1)
1994 m. gegužės 30 d. Komisijos sprendimas 94/432/EB, nustatantis išsamias Tarybos direktyvos 93/23/EEB taikymo taisykles, reglamentuojančias kiaulių populiacijos ir gamybos statistinius tyrimus (2), buvo kelis kartus keičiamas.
(2)
Norint atlikti Direktyvoje 93/23/EEB numatytus tyrimus reikia tikslių apibrėžimų. Tam būtina apibrėžti į tyrimą įtrauktas žemės ūkio valdas. Taip pat būtina tiksliai apibrėžti atskiras kategorijas, pagal kurias turi būti suskirstyti tyrimų rezultatai, ir nustatyti bandos dydžio kategorijas bei regionus, pagal kuriuos valstybės narės reguliariai parengtų tyrimų rezultatus. Būtina nustatyti bendrą skerdenų svorio apibrėžimą skerdimo statistiniams duomenims rengti.
(3)
Remiantis Direktyva 93/23/EEB, valstybėms narėms jų prašymu gali būti leidžiama atlikti balandžio ir rugpjūčio arba gegužės arba birželio mėn. tyrimus pasirinktuose regionuose, jeigu tokie tyrimai apimtų bent 70 % kiaulių populiacijos. Valstybėms narėms, kuriose kiaulių populiacija sudaro tik nedidelę visos Bendrijos kiaulių populiacijos procentinę dalį, jų prašymu gali būti leidžiama atlikti tyrimus kartą per metus balandžio, gegužės arba birželio arba lapkričio arba gruodžio mėnesiais arba galutinius balandžio ar gegužės arba birželio mėn. tyrimo rezultatus suskirstyti pagal regionus. Pagaliau valstybėms narėms jų prašymu gali būti leidžiama nustatyto metų mėnesio tyrimo rezultatus suskirstyti pagal nustatytas bandos dydžio kategorijas.
(4)
Valstybės narės pateikė prašymus įvairiems leidimams gauti.
(5)
Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai įstojus į Europos Sąjungą, reikia patvirtinti kai kurias technines taisykles bei išplėsti kai kurių leidžiančių nukrypti nuostatų taikymą naujosioms valstybėms narėms.
(6)
Europos Parlamento ir Tarybos reglamentas (EB) Nr. 1059/2003 (3) valstybėms narėms nustato bendrą teritorinių statistinių vienetų klasifikatorių (NUTS); dėl to anksčiau apibrėžtus regioninius klasifikatorius reikia pakeisti naujuoju NUTS klasifikatoriumi.
(7)
Atitinkamai reikia panaikinti Sprendimą 94/432/EB.
(8)
Šis sprendimas atitinka Žemės ūkio statistinių duomenų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Direktyvos 93/23/EEB 2 straipsnio 2 dalyje „žemės ūkio valda“ - tai bet kuris bendrai valdomas techninis ar ekonominis vienetas, kuriame gaminami žemės ūkio produktai.
2. Direktyvos 93/23/EEB 1 straipsnio 1 dalyje nurodytas tyrimas taikomas:
a)
žemės ūkio valdoms, kuriose dirbamos žemės plotas yra 1 ha arba didesnis;
b)
žemės ūkio valdų plotas yra mažesnis nei 1 ha, jeigu tam tikra iš šių valdų gaunamos produkcijos dalis skiriama parduoti arba jeigu jų produkcijos vienetas viršija tam tikrus įprastinius dydžius.
3. Valstybės narės, pageidaujančios taikyti skirtingą tyrimo lygį, įsipareigoja nustatyti šį lygį tokiu būdu, kad į tyrimą nebūtų įtrauktos tik mažiausios žemės ūkio valdos, kurios kartu nesudarytų daugiau nei 1 % atitinkamos valstybės narės standartinio bendrojo pelno, kaip apibrėžta Komisijos sprendime 85/377/EEB (4).
2 straipsnis
Direktyvos 93/23/EEB 6 straipsnio 1 dalyje nurodytų teritorinių vienetų atžvilgiu valstybės narės laikosi šio sprendimo I priede apibrėžto bendro teritorinių statistinių vienetų klasifikatoriaus (NUTS). Jos gali nesudaryti rezultatų iš regionų, kur kiaulių yra mažiau nei 1 % visų šalies kiaulių.
3 straipsnis
Skirstymas pagal Direktyvos 93/23/EEB 8 straipsnio 1 dalį išdėstytas šio sprendimo II priede.
4 straipsnis
Direktyvos 93/23/EEB 10 straipsnio 1 dalyje nurodytas skerdenos svoris yra paskerstos kiaulės (visa arba per vidurinę liniją į puses) nepadalinta arba išilgai perpus padalinta šalta skerdena, iš kurios buvo nuleistas kraujas ir kuri buvo išdarinėta, bei iš kurios buvo pašalintas liežuvis, genitalijos, inkstų riebalai, inkstai ir diafragma, nuskusti šeriai ir nupjautos kanopos.
5 straipsnis
1. Valstybių narių, kurioms leidžiama balandžio ir rugpjūčio arba gegužės arba birželio mėn. tyrimus atlikti pasirinktuose regionuose, jeigu tokie tyrimai apimtų bent 70 % kiaulių populiacijos, sąrašas pateikiamas šio sprendimo III priedo a punkte.
2. Valstybių narių, kurioms tyrimus leidžiama atlikti kartą per metus balandžio, gegužės arba birželio, rugpjūčio arba lapkričio arba gruodžio mėn., sąrašas pateikiamas šio sprendimo III priedo b punkte.
3. Valstybių narių, kurioms leidžiama galutinius balandžio ir gegužės arba birželio mėn. tyrimo rezultatus suskirstyti pagal regionus, sąrašas pateikiamas šio sprendimo III priedo c punkte.
4. Valstybių narių, kurioms leidžiama nustatyto metų mėnesio tyrimo rezultatus suskirstyti pagal nustatytas bandos dydžio kategorijas, sąrašas pateikiamas šio sprendimo III priedo d punkte.
6 straipsnis
Sprendimas 94/432/EB yra panaikinamas.
Nuorodos į panaikintą sprendimą laikomos nuorodomis į šį sprendimą.
7 straipsnis
Šis sprendimas skirtas valstybėms narėms.
Priimta Briuselyje, 2004 m. spalio 26 d.